KWM พุ่งแรง! 4 วันราคาวิ่งกระฉูด 29% นิวไฮรอบ 3 เดือน ลุ้นยอดขายปีนี้โตทะลัก
KWM พุ่งแรง! 4 วันราคาวิ่งกระฉูด 29% นิวไฮรอบ 3 เดือน ลุ้นยอดขายปีนี้โตทะลัก ปิดตลาดเช้านี้อยู่ที่ 1.19 บาท บวก 0.08 บาท หรือ 7.21% สูงสุดที่ 1.25 บาท ต่ำสุดที่ 1.08 บาท ด้วยมูลค่าซื้อขาย 43.53 ล้านบาท
7 ก.พ. 2562

ผู้สื่อข่าวรายงานว่า ราคาหุ้น บริษัท เค. ดับบลิว. เม็ททัล เวิร์ค จำกัด (มหาชน) หรือ KWM ปิดตลาดเช้านี้อยู่ที่ 1.19 บาท บวก 0.08 บาท หรือ 7.21% สูงสุดที่ 1.25 บาท ต่ำสุดที่ 1.08 บาท ด้วยมูลค่าซื้อขาย 43.53 ล้านบาท

โดย ราคาหุ้น KWM ปรับตัวขึ้นสูงสุดในรอบ 3 เดือน นับตั้งแต่ราคาหุ้นอยู่ที่ระดับ 1.19 บาท เมื่อวันที่ 8 พ.ย.2561 อีกทั้งยังปรับตัวขึ้นต่อเนื่อง 4 วันติด นับตั้งแต่ราคาหุ้นอยู่ที่ระดับ 0.92 บาท เมื่อวันที่ 1 ก.พ.2562 คิดเป็นการปรับตัวขึ้น 29%
ขณะที่ก่อนหน้านี้ นายเอกพันธ์ วนโกสุม ประธานกรรมการบริหาร KWM เปิดเผยว่า ปี 2562 บริษัทประเมินว่ายอดขายจะเติบโตอย่างก้าวกระโดดจากปี 2561 เบื้องต้นคาดว่ามีอัตราการเติบโตสูงถึง 40% เนื่องจากการรับรู้รายได้จากโครงการใหม่เต็มปี รวมถึงรับรู้รายได้จากยอดขายใบผาลขนาดใหญ่เต็มปีเช่นกัน
นอกจากนี้ ในปี 2562 บริษัทจะเริ่มวางจำหน่ายสินค้าใหม่ประมาณ 1-2 รายการ และเจาะตลาดใหม่ๆ เพื่อขยายฐานลูกค้าให้เพิ่มมากขึ้นเช่นเดียวกัน เบื้องต้นมีแผนเปิดตัวสินค้าใหม่ประมาณ 1-2 รายการต่อปี
สำหรับผลการดำเนินงานย้อนหลัง 3 ปี (2558-2560) บริษัทมีรายได้รวม 263 ล้านบาท, 276 ล้านบาท และ 260 ล้านบาท และมีกำไรสุทธิ 3 ปีย้อนหลัง 27.80 ล้านบาท 35.78 ล้านบาท และ 20.83 ล้านบาทตามลำดับ โดยผลประกอบการครึ่งปีแรกมีรายได้รวม 188.94 ล้านบาท มีกำไรสุทธิ 16.69 ล้านบาท